Foto's: Prins Harry en Meghan 'dink nog aan name' | Maroela Media
Brittanje se Prins Harry praat by Windsor-kasteel in Windsor, Engeland ná die geboorte van sy seun. (Foto: Steve Parsons/Pool via AP)
Prins Harry het Maandag kort na die geboorte van sy eersteling gesê hy en vroulief Meghan dink nog aan moontlike name vir die nuutste lid van hul gesin.
Harry en Meghan het omstreeks 05:26 vanoggend (plaaslike tyd) 'n babaseuntjie ryker geword. Maroela Media het vroeër berig die egpaar se eersteling het by geboorte 3,3kg geweeg en is gesond.
Sommige besonderhede – soos waar die geboorte plaasgevind het – moet nog bekendgemaak word. Baba Sussex is die sewende aanspraakmaker op die Britse troon en koningin Elizabeth II se agtste agterkleinkind.
'n Stralende prins Harry het langs 'n perdestal by Windsor aan verslaggewers gesê die egpaar "dink nog aan name" en dat die baba "effens laat is".
'n Argieffoto van Meghan en haar bababoepie buite die Nasionale Teater in Londen. Dié foto is op 30 Januarie vanjaar geneem. (Foto: Kirsty Wigglesworth/AP)
Hy was vol lof vir vroue wat kinders in die wêreld bring en het gesê: "Dit was die ongelooflikste ervaring wat ek my ooit kon indink. Hoe enige vrou doen wat hulle doen, gaan die verstand te bowe." Harry was aan Meghan se sy tydens hul seun se geboorte.
"Ons sal julle waarskynlik oor so twee dae, soos beplan, as 'n familie sien om alles met julle te deel en sodat almal die baba kan sien," het die prins gesê.
Verslaggewers en kameraspanne wag al sedert verlede week buite die kasteel in afwagting op die baba se geboorte.
Meghan is waarskynlik dankbaar sy het nie geboorte geskenk gedurende 'n vroeëre era nie, toe die geboorte van 'n koninklike baba met aansienlik meer toeskouers plaasgevind het. Voor prins Charles se geboorte, is koninklike geboortes altyd deur die Britse minister van binnelandse sake, die aartsbiskop van Canterbury en howelinge bygewoon.
Toe koningin Elizabeth II in 1926 gebore is, het sir William Joynson-Hicks tyd afgevat van 'n destydse politieke krisis om haar geboorte by te woon. Daar is toe nie eers verwag dat sy koningin sou word nie.
Die amptelike kennisgewing van die geboorte buite Buckingham-paleis in Londen. (Foto: Yui Mok/PA via AP)
Mense drom saam buite Buckingham-paleis in Londen nadat die geboorte van die koninklike baba aangekondig is. (Foto: Yui Mok/PA via AP)
'n Nie-amptelike dorpswagter kondig die geboorte van Prins Harry en Meghan se babaseuntjie aan buite Windsor-kasteel in Windsor. (Foto: Alastair Grant/AP)
Verslaggewers wag buite Windsor-kasteel in Windsor nadat die geboorte van die koninklike baba aangekondig is. (Foto: Alastair Grant/AP)
Mense drom saam buite Windsor-kasteel in Windsor, Engeland nadat daar aangekondig is dat Prins Harry en Meghan se babaseuntjie gebore is. (Foto: Alastair Grant/AP)
Aanhangers van die koninklike familie vier fees buite die Windsor-kasteel in Berkshire nadat die geboorte van die koninklike baba aangekondig is. (Foto: Dominic Lipinski/PA via AP)
Voorstel – In Zulu is Unjani hier by ons 'n groet. Dit sal nou pragtig wees as dit die kleintjie se naam kon wees, maar hulle het mos nou niks met ons in gemeen nie, so wat van die naam 'Injani'?
Ai die vreugde op hierdie pappa se gesig is "priceless". Het die video op Instagram gesien waar hy met die media praat en hy glimlag van oor tot oor. Baie geluk aan die pragtige twee mense. Mag die bondeltjie net vreugde en geluk bring.